google/wiki40b huggingface dataset:
Riidaja mõis

Riidaja mõis (saksa keeles Morsel-Podrigel) oli rüütlimõis (alates 1822. aastast fideikomiss) Helme kihelkonnas Viljandimaal.

Ajalugu

Varaseimad teated Riidaja mõisast pärinevad 1562. aastast. Mõis kuulus alates 16. sajandist kuni 1919. aasta maareformini Strykide suguvõsale. Aastatel 1697–1725 oli mõis panditud Freytag von Loringhovenile, kelle ajal sai mõis ka tänapäevase nimetuse.
1853. aastast alates oli omanik Friedrich von Stryk, viimane võõrandamiseelne mõisnik oli aga Friedrich Georg von Stryk.

Mõisahooned

Riidaja mõisa mõisasüda on esinduslikuna välja ehitatud suures osas 18. sajandi teisel poolel ja 19. sajandi algul. 1762. aastal valmis mõisas pikk ning lihtne barokne puidust peahoone.
Riidaja mõisahoone on tänapäeval üks paremini säilinud barokseid puidust mõisahooneid Eestis. Mõisahoone teeb ainulaadseks ta pikkus, tavalisel tolle ajastu hoonetel oli üks või kaks mantelkorstnat, Riidaja mõisahoonelaga kolm. Kõik korstnad ei ole täiskõrguses säilinud, säilinud osad kõrguvad lae kõrguseni. Siseinterjöörist on hoones säilinud mitmeid rokokoo-lõikelisi siseuksi ning välisuks. Mõisa saali üks ots on kujundatud joonia stiilis puidust kapiteelidega kahe sambaga ning säilinud on ka mitmeid barokkvormides aknasepiseid, mis sarnanevad paljus Luua mõisa sepistega.
Säilinud on ka mitu kõrvalhoonet, sh algkujul kaks kaunist aita, mis ääristavad mõisa peahoone esist väljakut. Ühel aitadest on vahvärkviilud, mis olid mõnisada aastat tagasi tavalised, kuid säilinud vaid üksikutes kohtades.
1919. aasta võõrandamise järel on mõisa peahoones asunud 1923. aastast kool ning 1967. aastast ka J. Ljahhovi nimelise kolhoosi keskus. Nüüdisajal töötab hoone ühes otsas Riidaja raamatukogu.
Tänapäeval asub mõisa süda Valgamaal Tõrva vallas Riidaja külas.

Mõisa kalmistu

Kalmistu paikneb mõisa südamest umbes 0,7 km kaugusel põhjakirde pool. Kalmistul on 1864. aastal ehitatud tellistest uusgooti stiilis matusekabel. Vahepeal varemetes olnud kabel taastati Strykide suguvõsa algatusel ning pühitseti 2001. aastal kohalikku piirkonna kirikuks.
Helme kihelkond
Kirik: Helme
Mõisad: Aitsra mõis | Ala mõis | Asu mõis | Helme mõis | Holdre mõis | Hummuli mõis | Jõgeveste mõis | Koorküla mõis | Kärstna mõis | Leebiku mõis |  Lõve mõis | Murikatsi mõis | Patküla mõis | Riidaja mõis | Roobe mõis | Taagepera mõis | Taagepera-Vanamõisa mõis | Vanamõisa mõis
Kašmiiri keel

Rõhk

Rõhk langeb tavaliselt tugevamale silbile. Silp, milles on konsonant+vokaal on tugevam, kui silp, milles on ainult vokaal ning konsonant+vokaal silbist on omakorda tugevam konsonant+vokaal+vokaal silp. Rõhk üksi sõna tähendust aga kašmiiri keeles ei muuda.

Sõnajärg

Klassikaline sõnajärg kašmiiri keeles on Subjekt-Verb-Objekt (SVO), kuid millegi rõhutamisel on võimalik ka teistsugused sõnajärjed.

Murre

Täpsemad uuringud kašmiiri dialektide kohta puuduvad, aga tavaliselt jagatakse need regionaalseteks ning sotsiaalseteks. Regionaalseid murdeid on mitmeid, standardkujuks on aga Kashtawari murre. Sotsiaalseteks murreteks peetakse vastavalt hindu ning muslimi kašmiiri keelt, sõltuvalt kõnelejaid mõjutavast kultuuriruumist .
Duberria

Levila

Neid madusid võib kohata Aafrika lõunaosas.
Viinahaua

Viinahaua (saksa Wiinaauja; varem Määranõmme küla) on paikkond Pärnu maakonnas Tori vallas Rätsepa küla juures.
Paikkonnas elab eesti harrastusajakirjanik ja ühiskonnategelane Hillar Kohv.
Mõisamõtsa looduskaitseala

Mõisamõtsa looduskaitseala on looduskaitseala Võru maakonnas Varstu ja Rõuge vallas. Hoiuala kogupindala on 224 ha.
Hoiuala loodi eesmärgiga kaitsta mitmesuguseid elupaigatüüpe (nt vanasid loodusmetsi), samuti mitmete kaitsealuste liikide elupaikasid.
Rein Nurkse

Rein Nurkse (pseudonüüm Teodor Kaurits; 25. juuni 1907 Äntu mõis, Virumaa – 18. veebruar 1963 Tallinn) oli Eesti keele- ja kirjamees.

Elulugu

Rein Nurkse oli maatöölise poeg.
1925. aastal lõpetas Nurkse Rakvere Gümnaasiumi ning astus TÜ filosoofiateaduskonda, valides eriaineks eesti keele. Raske majandusliku olukorra tõttu lahkus ta neljandalt kursuselt, asus korrektorina tööle kirjastuses Loodus ning töötas seejärel veel mitmes kirjastuses. 1941 oli ajakirja Eesti Keel ja Kirjandus toimetaja, 1942–1944 Tallinnas korrektor, pärast sõda kirjastustes Pedagoogiline Kirjandus ning Ilukirjandus ja Kunst keeletoimetaja. 1950–1956 oli represseeritud kui niinimetatud "kodanlik natsionalist", aastast 1956 töötas Keele ja Kirjanduse Instituudis (KKI): oli sõnaraamatute sektori vanemlaborant, vanembibliograaf ja teadur ning juhendas kirjakeele seletussõnaraamatu kartoteegi koostamist.

Teadustöö

Üliõpilaspäevil kirjutas Rein Nurkse tekstoloogilise arvustuse "Parandatud Koidula" (Looming, 1926) ja süüvis kirjakeele arenemiskäiku ning keelekorraldusprobleemidesse. Avaldas töid eesti keele õigekeelsusest, sõnajärjestusest, omadussõnade kongruentsist, superlatiivist jm. Kuulus eesti keelekorraldusliikumise demokraatlikku tiiba. Tõlkis ka ilukirjandust vene, inglise ja saksa keelest.

Isiklikku

Tema abikaasa Lea Nurkse (1904–1960) oli üks Eesti koolieelse kasvatuse alusepanijaid. Rein Nurkse kasupoeg oli kirjanik Eno Raud.
TTÜ majandusuuringute teaduskeskus

Ajalugu

Asutuse ajalugu ulatub 1947. aastasse, mil loodi Eesti NSV Teaduste Akadeemia Majanduse ja Õiguse Instituut, mis aastal 1950 nimetati ümber Eesti NSV TA Majandusinstituudiks. Aastatel 1995-1997 oli Majandusinstituut Eesti Haridusministeeriumi haldusalas. Aastast 1997 kuulub TTÜ koosseisu, misjärel kandis algul nime Eesti Majanduse Instituut (lühend: EMI), hiljem reorganiseeriti ja nimetati ümber TTÜ majandusuuringute teaduskeskuseks.
Aastal 1988 töötasid EMI teadlased välja esimese Isemajandava Eesti kontseptsiooni.
George Blackwood

George Henry Raymond Blackwood (sündinud 4. juunil 1997 Berowras, Uus-Lõuna-Walesis) on Austraalia jalgpallur, kes mängib ründajana Austraalia kõrgliiga klubis Adelaide United.
Ta sündis ja kasvas üles Sydney äärelinnas Berowras. 2014. aastal liitus ta kohaliku jalgpalliklubiga Sydney FC. Sama aasta oktoobris debüteeris ta Sydney põhimeeskonnas. Hooajal 2016–17 võitis ta Sydneyga Austraalia kõrgliiga põhihooaja.
2017. aasta juulis liitus Blackwood Adelaide Unitediga.
Artur Leis

Artur Leis (16. detsember 1898 Võru – 3. detsember 1979 Stockholm) oli Eesti sõjaväelane (major, 1940).
Aastail 1922–1925 õppis ta Tartu Ülikooli kaubandusosakonnas.
Virtoni ringkond

Vallad ja osavallad

Ringkond koosneb 10 vallast ja 49 osavallast.
Roman Herzog

Roman Herzog (5. aprill 1934 Landshut – 10. jaanuar 2017 Jena) oli saksa jurist ja poliitik, ta oli Saksamaa president 1994–1999. 
1958 sai ta Münchenis õigusteaduse doktoriks ja töötas Müncheni ülikoolis assistendina kuni 1964. Samal aastal sai ta oma teadustöö "Riikliku organisatsiooni iseloomustus juriidilisest ja ajaloolise arengu vaatekohast" (Die Wesensmerkmale der Staatsorganisation in rechtlicher und entwicklungsgeschichtlicher Sicht) professoriks. Professorina töötas ta Müncheni ülikoolis 1966. aastani, mil siirdus Berliini Vabasse Ülikooli õpetama avalikku õigust ja politoloogiat. 1969. aastal asus ta Berliini Vabas Ülikoolis administratiivsele tööle ja oli 1971–1972 ülikooli rektor.
1970 astus Roman Herzog Saksamaa Kristlik-Demokraatlikku Liitu. 1973 algas tema poliitikukarjäär Rheinland-Pfalzi liidumaa esindajana Bonnis föderaalvalitsuses. 1978 sai ta Baden-Württembergi liidumaa kultuuri- ja spordiministrika. 1980 valiti ta liidumaa parlamenti maapäeva ja sai liidumaa siseministriks.
Alates 4. oktoobrist 1983 oli Roman Herzog Karlsruhes asuva Saksamaa Konstitutsioonikohtu asepresident ja 1987–1994 president. Siis valiti ta Johannes Rau järglasena Saksamaa presidendiks.
Tema naine Christiane Herzog suri 19. juunil 2000. Roman Herzog abiellus hiljem vabaproua  Alexandra von Berlichingeniga.
BM-21 Grad

Kirjeldus

Grad on võimsa tulejõuga ja lihtne raketiheitja. Rakettide väljatulistamine on võimalik nii kiirtule kui ka üksiklaskudena. Raketid initsieeritakse elektriliselt ja selleks on masinal lisaks spetsiaalne elektrigeneraator. Sihtimiseks kasutatakse tavalist panoraamsihikut (PG-1M) koos kollimaatoriga. Laadimine võtab aega kuni 10 minutit. Tule täpsus jätab üldjuhul soovida ja seepärast kasutatakse Gradi pigem maa-alasihtmärkide vastu. Efektiivsus tagatakse suure tulejõuga.

Ajalugu

Grad on välja töötatud Nõukogude Liidus Tulas 1950. aastail ja võetud relvastusse 1963. aastal maailmasõjaaegsete raketiheitjate asendajana. On kasutusel olnud paljudes sõdades.
Hüpertekst

Hüpertekst on arvutis, nutitelefonis või mõnes teises elektroonilises seadmes kuvatav tekst, milles viidatakse teistele tekstidele või muudele objektidele hüperlinkidega, mille aktiveerimisel sisendseamega–osutajaga (kursor) saab lugeja ligipääsu viidatavale objektile, kui selle laadimine arvutisse õnnestub. Hüpertekst võib sisaldada ka tabeleid, pilte jms. Hüpertekst on aluseks kogu veebi struktuurile, tänu millele on informatsiooni jagamine ja omavahel seostamine veebis väga lihtne 
Terminit "hüpertekst" hakkas 1960-ndatel kasutama Ted Nelson, vt Xanadu.
Hüpertekst-dokumendid võivad olla staatilised (eelnevalt loodud ja salvestatud) või dünaamilised (sisu muudetakse vastavalt kasutaja tegutsemisele veebilehel, kasutaja saab ise veebilehte sisuga täita). Staatilist hüperteksti saab kasutada dokumentides olevate andmete omavahel sidumiseks (viitamiseks), tarkvararakendustes, e-raamatutes, CD-del ja DVD-del, jne. Tuntuim ja laialdasim hüpertekstide rakenduskoht on Internet.
Indrek Kelk

Indrek Kelk (sündinud 21. jaanuaril 1969 Tartus) on eesti sporditegelane.

Haridus, töö ja ühiskondlik tegevus

Ta lõpetas 1987. aastal Tartu 8. keskkooli ja 1992. aastal Tartu Ülikooli kehakultuuriteaduskonna.  Diplomitööks spordifüsioloogia kateedris oli "Üleminekust jalgrattalt jooksule lühikeses eksperimentaaltriatlonis" (juhendaja Toivo Jürimäe).
Kelk töötas aastatel 1998–1999 Triatloniliidu peasekretärina ja 1999–2004 MTÜ Klubi Tartu Maraton tegevdirektorina, 2004. aastast on ta selle juhatuse esimees. 
Ta on Tartu Suusaklubi üks asutajaid, jalgrattavõistluste Tartu Grand Prix’ ja Tallinna-Tartu Grand Prix’ ning Tartu rulluisumaratoni üks algatajaid ja korraldajaid. 
Aastatel 2011–2012 oli ta Kultuurkapitali kehakultuuri ja spordi sihtkapitali nõukogu liige. Ta on olnud ka Rahvusvahelise Suusaföderatsiooni pikamaasuusatamise alakomitee liige. Alates 2012. aastast on ta Eesti Jalgratturite Liidu auliige.

Sportlaskarjäär

Kooli ajal harrastas Kelk sportvõimlemist, murdmaasuusatamist, jalgrattasporti, võrk- ja korvpalli ning triatloni. Ta sai 1992. ja 1993. aastal Eesti meistrivõistlustel täispikas triatlonis hõbemedali ning 1995. aastal duatlonis kulla. Tema isiklik rekord täispikas triatlonis on 9:02.
Luganski ülikool

Luganski Tarass Ševtšenko nimeline Rahvusülikool (ukraina keeles Луганський національний університет імені Тараса Шевченка) on ülikool Ukrainas Luganski oblastis. Ülikool asutati aastal 1921.
2014. aastal viidi ülikool Donbassi sõja tõttu üle Starobilskisse.
Multirootor

Multirootoriks või multikopteriks nimetatakse üldiselt helikopterit, millel on lennus püsimiseks kaks või rohkem rootorit. Multirootorite kõigi rootorite labad on fikseeritud sammuga, lennukiirust ja -suunda muudetakse mootorite pööretearvu suurendamise või vähendamisega.
Tulenevalt multirootori juhtimise suhtelisest lihtsusest, mille tagab mikrokontrollerite ja mikrokiirendusandurite (güroskoopide) baasil automaatne arvutijuhtimine ning GPS-vastuvõtja, kasutatakse neid raadio teel juhitavate lennumasinate projektides, kus kvadrokopter, heksakopter ja oktokopter viitavad vastavalt nelja, kuue ja kaheksa rootoriga multikopterile.
Raadio teel juhitavaid multikoptereid kasutatakse üha enam soodsa valikuna aerofotode ja -videote tegemiseks.
Popasna

XXI sajand

2014. aasta Ukraina kriisi ajal võtsid linna oma kontrolli alla venemeelsed separatistid.
2014. aasta 19. juunil võtsid linna oma kontrolli alla Ukraina relvajõud.
8. juulil võtsid separatistid linna taas oma kontrolli alla. 
22. juulil võtsid linna oma kontrolli alla valitsusväed, haldushoonetele heisati Ukraina lipud.
Saarte Elektrivõrgud

Ajalugu

Ettevõte asutati 16. märtsil 1953 nimega Kingissepa Elektrijaamad ja Võrgud. Aastatel 1960–1991 kandis nime Saarte Kõrgepingevõrgud.
Territoorium

Territooriumi omandamine ja kaotamine

Rahvusvahelises õiguses on territooriumi üldiselt mõistetud analoogselt kinnisomandiga eraõiguses. Seetõttu on ka territooriumi omandamise ja kaotamise viisid võrdlemisi üks ühele Rooma eraõigusest üle võetud.

Hõivamine

Omanikuta maa hõivamiseks (analoogne igamisega eraõiguses) on vajalikud kaks elementi: esiteks soov või tahe territooriumi omandada (animus occupandi või animus possidendi), vallata ja hoida. See peab olema avaldatud proklamatsioonis, mille riigivõimu ametlik esindaja teeb, harilikult välise tunnusmärgina riigilippu heisates. Riigivõimu kehtimapanekust tuleb teavitada teisi riike. Samuti peab hõivamine olema efektiivne, tegelik. Territoorium peab olema tegelikult kasutusele võetud ning selles on määravad kohaliku omavalitsuse toimingud. Kaugete alade, näiteks pisisaarte suhtes pole vaja, et valitsemine sünniks alaliselt kohal oleva ametniku kaudu, jätkub sellest, kui valitsemine toimub regulaarse võimu teostamisega.
Tänapäeval ei pole see omandamise viis enam tähtis, kuna maa-alasid, mis ei alluks ühegi riigi suveräänsusele, on vähe j. Koloniaalajastul oli see äärmiselt oluline territooriumi omandamise viis, sest kohalikke pärismaalasi tavaliselt ei peetud suveräänideks.
Tuleb eristada hõivamist (occupatio) ja okupatsiooni (occupatio bellica).
Bellitsism

Bellitsism on patsifismile vastanduv põhimõtteline suhtumine, mis õigustab sõda ja sõjapidamist. Sõda on selle arusaama kohaselt rahvusvaheliste suhete normaalne osa, mida ei tuleks vältida.
Elmar Koger

Elmar Koger VR II/2 ja II/3 (kuni 1920. aastani Elmar Kogger; 18. jaanuar 1896 Meeri vald, Tartumaa – 29. jaanuar 1942 Unžlag, Gorki oblast, Venemaa) oli Eesti sõjaväelane (nooremleitnant).
Ta osales rahvaväelasena Vabadussõjas 2. jalaväepolgus ja laiarööpmelisel soomusrongil nr. 3, sai haavata. 29. veebruaril 1920 ülendati ohvitseri asetäitjaks vanusega 18. märts 1919.
Alates 1. aprillist 1936 oli ta Kaitseliidu Tartumaa maleva Elva malevkonna pealik. Ülendati  nooremleitnandiks 1936 aastal. 
Arreteeriti NKVD poolt 23. jaanuaril 1941 Konguta vallas Tondisoo talus; suri eeluurimisel vangilaagris Venemaal.
Sergei Scharbe

Sergei Bakonovitš Scharbe (18. september 1871, Peterburi – 22. oktoober 1932, Dnepropetrovsk, Venemaa) oli astronoom.
Ta oli arsti poeg, aadlik.
Scharbe õppis Peterburis, lõpetas 1893. aastal sealse ülikooli matemaatikaosakonna. Õpingute ajal osales ta linna nivelleerimisel.
1895. aastal lõpul määrati ta Tartu tähetorni assistendiks. 1904. aastal kaitses ta dissertatsiooni teemal "Komeedi 1898 X orbiidi lõplik määramine" loengute pidamise õiguse saamiseks. Scharbe töötas Tartu Ülikoolis astronoomia eradotsendina 1904-1907, olles edasi ka tähetorni assistent. Pärast seda läks ta Jekaterinoslavi kõrgemasse mäekooli matemaatika õpetajaks. 1917. aastal kaitses ta Tartus magistridissertatsiooni teemal "Oppolzneri meetod komeedi 1900 III lõpliku orbiidi määramiseks". Scharbe jätkas Jekaterinoslavis (hilisema nimega Dnepropetrovskis) matemaatikaõpetajana ja hiljem avatud ülikoolis astronoomia professorina.
Ta tegeles kuni surmani astronoomiliste vaatlustega. Astronoomias huvitasid teda põhiliselt matemaatilised küsimused, tuntud on tema tööd komeetide orbiitide määramise alal.
Gruusia peaminister

Gruusia peaminister on Gruusia valitsusjuht. Peaministri määrab ametisse Gruusia president.
Alates 30. detsembrist 2015 on peaminister Giorgi Kvirikašvili.
Marina Tsvetajeva

Marina Tsvetajeva (vene Марина Ивановна Цветаева; 26. september/8. oktoober 1892 Moskva – 31. august 1941 Jelabuga) oli vene poeet ja tõlkija.
Aastatel 1922–1939 elas ta välismaal, põhiliselt Prantsusmaal.
Haris Seferović

Koondisekarjäär

2009. aasta alla 17-aastaste maailmameistrivõistlustel Nigeerias tuli ta Šveitsi noortekoondisega võitjaks. Seferović lõi kokku viis väravat, sealhulgas finaalis värava Nigeeria vastu.
Debüüdi Šveitsi rahvuskoondises tegi Seferović 6. veebruaril 2013 sõprusmängus Kreeka vastu. Esimese värava lõi ta Šveitsi rahvuskoondises 8. juunil 2013 MM-i valikmängus Küprose vastu.
2014. aasta maailmameistrivõistlustel lõi ta esimeses alagrupimängus 15. juunil värava Ecuadori vastu mängu kolmandal lisaminutil ja aitas sellega Šveitsi võidule.
Ta kuulus Šveitsi koondisse ka 2016. aasta Euroopa meistrivõistlustel.
Sultanism

Sultanism (ka despotism) on autoritaarse režiimi vorm, mida iseloomustab valitseja äärmuslik isiklik mõju kõigis riigivalitsemise üksikasjades. Valitseja mõju võib, kuid ei pruugi olla valdav ka majanduses ja ühiskonnaelus, seega on pluralism võimalik seal, ent mitte poliitikas.
Termin sultanism tuleneb sõnast sultan, mis on islami ühiskondades kasutatav tiitel suverääni, absoluutse või konstitutsioonilise monarhi kohta. Erinevalt kaliifidest on sultanid traditsiooniliselt olnud ilmalikud valitsejad, seega ei ole termin sultanism islamivastane.
Juan Linz ja Alfred Stepani järgi:
 
„ Sultanistliku režiimi olemus on selles, et kõik üksikisikud, grupid ja institutsioonid on pidevalt allutatud sultani ennustamatule ja despootlikule omavolile, seega on pluralism ohtlik.“
 –  Linz ja Stepan "Modern Nondemocratic Regimes", rmt: "Problems of Democratic Transition & Consolidation" Baltimore: Johns Hopkins University Press, 1996
Sultanismis võib (ehkki ei pruugi) valitseja juurutada valitseva ideoloogia, kuid tema enda tegutsemist ei piira ükski ideoloogia, kaasa arvatud tema enda oma. Valitseja võib kasutada oma isikliku tahte elluviimiseks kõiki vahendeid, sealhulgas kuritegelikke jõuke või paramilitaare.
Sultanismi selgeimad näited on "Haiti Duvalier'de võimu all, Dominikaani Vabariik Trujillo ajal, Kesk-Aafrika Vabariik Bokassa ajal, Filipiinid Marcose ajal, Rumeenia Ceauşescu ajal ja Põhja-Korea Kim Il Sungi valitsusajal," kinnitasid Linz ja Stepan käsitluses "Modern Nondemocratic Regimes".
Goathland

Goathland on küla ja vald (civil parish) Suurbritannias Põhja-Inglismaal North Yorkshire'i krahvkonnas Scarborough' ringkonnas Whitbyst 11 km edelas North York Moorsi rahvuspargi alal.
Goathland asub 150 m kõrgusel merepinnast, kuigi ta ei asu merest kaugel.
19. sajandil sai Goathland kuurordiks. 1835 jõudis külla raudtee. Goathlandis on tänini palju haljasalasid ja kivisillutisega jalgteid.
2001. aasta rahvaloenduse andmetel oli vallas 407 elanikku.
Suur osa ümberkaudsetest maadest kuulub Lancasteri hertsogkonda, mis on Briti kuningapere omanduses. Hertsogkonna šoti mustapäised lambad tohivad juba sajandeid külas olevatel ja külalähedastel haljasaladel rohtu süüa. Ajapikku on nad inimestega, sealhulgas Goathlandi külastavate turistidega harjunud ja mõned neist on õppinud inimestelt toitu nuruma.
Goathland on seriaalide "Südameasi" ja "Maahaigla" võttekoht. Küla raudteejaamas on filmitud nii "Carringtoni" (1995) kui ka Harry Potteri lugudest tuntud Hogsmeade'i jaamaga seotud episoode.
1962. aasta Eesti meistrivõistlused jalgrattasõidus

1962. aasta  Eesti meistrivõistlused jalgrattasõidus  toimusid  mitmes osas. Krossisõit peeti 7. oktoobril Tallinnas.
Rzeczpospolita haldusjaotus

Rzeczpospolita haldusjaotus oli Poola-Leedu ühisriigi Rzeczpospolita eksisteerimise jooksul 16.–18. sajandini kujunenud ja korduvalt muudetud Poola kuninga ning Poola Krooni maade jaotuse loetelu.
Rzeczpospolita territooriumi moodustasid Poola ja Leedu ajaloolised piirkonnad: Pomorze Gdańskie (Kaszuby), Warmia, Preisimaa (Prusy), (Klaipėda (Kraj Kłajpedzki)), Suur-Poola (Wielkopolska), Masoovia (Mazowsze), Väike-Poola (Małopolska), (Podhale), Kujawy, Podlaasia (Podlasie), Aukštaitija (Auksztota), Dzūkija (Dzukija), Suwałkimaa (Suwalszczyzna), Žemaitija (Żmudź), Volõõnia (Wołyń), Galiitsia (Ruś Halicka), Volodõmõr (Ruś Włodzimierska).
Rzeczpospolita territoorium oli haldusjaotuses jagatud vojevoodkondadeks ja maakondadeks (powiat).
Sõrgkakandilised

Sõrgkakandilised (Tanaidacea) on selts kõrgemaid vähke.
Sõrgkakandilisi on umbes 850 liiki. 
Nad elavad merepõhjas. Nad on väikesed, tavaliselt 2–7 mm pikkused. 
Eestis sõrgkakandilisi ei ela.
Jeffersoni maakond (Georgia)

Ajalugu

Jeffersoni maakond moodustati 20. veebruaril 1796. aastal Burke'i ja Warreni maakonna osadest. Maakond sai nime kolmanda Ameerika Ühendriikide presidendi Thomas Jeffersoni järgi.
Lubja mõis

Lubja mõis (saksa keeles Kalckoffen) oli mõis Jõelähtme kihelkonnas Harjumaal. Nüüdisajal jääb kunagise mõisasüdame asupaik Harju maakonda Viimsi valda.
Mõisa omanikud olid teiste seas Stenbockid ja Dolgorukovid.
Mandeltuuma kaaperdamine

Mandeltuuma kaaperdamine on mõiste, mille võttis kasutusele Daniel Goleman oma 1996. aastal ilmunud raamatus Emotional Intelligence: Why It Can Matter More Than IQ. Goleman kasutab seda mõistet kirjeldamaks inimeste emotsionaalseid reaktsioone, mis ei ole vastavuses tegeliku ohuga, kuna need reaktsioonid on vallandanud tunde, et ollakse ohtlikus olukorras.  
Peaaju töötleb väliseid stiimuleid lastes taalamusel suunata sensoorset infot ajukoorele ("mõtlev aju"). Ajukoor suunab siis signaali mandeltuumale ehk amügdalale ("emotsionaalne aju") sobiva emotsionaalse reaktsiooni tekitamiseks. Seejärel tekitab mandeltuum peptiidide ja hormoonide voolu sisenõrenäärmetest, et luua emotsioon ja valmidus tegutsemiseks. Tajutud potentsiaalsed ohud seevastu võivad häirida sellist sujuvat info liikumist ajus – talamus eirab ajukoort ja suunab signaali otse mandeltuumale, kus tekib primitiivne võitle-või-põgene reaktsioon. Kui amügdala saab ohusignaali, võib see reageerida ebaratsionaalselt ja destruktiivselt. Goleman väidab, et "emotsioonid sunnivad meid kohe tegutsema ilma järele mõtlemata".
Mandeltuuma kaaperdamisel on kolm tunnust: tugev emotsionaalne reaktsioon, äkiline algus ja episoodi järgne arusaamine, et reaktsioon oli ebasobiv.

Kriitika

Goleman on paljude teadlaste arvates tavaline rahvakirjanik, kes interpreteerib teaduslikke teadmisi ajust vildakalt ning oma piiratud arusaamisvõimet kasutades. Tema seletused, mida ta esitab oma  raamatutes, ajuteadlaste arvates on äärmiselt vildakad, primitiivsed ning koguni valed. Karmid kriitikud väidavad, et Goleman kasutab juttu ajust enda raamatute müümisel müügitrikina, et inimesed usaldaksid tema väiteid ning osaleksid tema korraldatud seminaridel, lootes muuta aju emotsionaalset "võimekust" (ehk õppida kursustel muutma ajus toimuvaid automaatseid reaktsioone).
Klein (perekonnanimi)

Klein on perekonnanimi.
Transleitaania

Poliitika

Transleitaania maad olid Austria keisri Franz Joseph I kui apostelliku Ungari kuninga valitsemise all. Talle järgnes aastal 1916 keiser Karl I (kuningas Károly IV).
18. veebruaril 1867 kutsus Ungari peaminister krahv Gyula Andrássy kokku parlamendi (Országgyűlés). Vastavalt 1868. aasta Horvaatia–Ungari lepingule saavutas endise Horvaatia kuningriigi parlament (Sabor) osalise iseseisvuse otsustada kultuurilisi ja hariduslikke asju.
Transleitaania olemasolu lõppes, kui Horvaatia Sabor otsustas 29. oktoobril 1918 Zagrebis ühineda Sloveenide, Horvaatide ja Serblaste riigi rahvuskoguga. Országgyűlés tühistas 31. oktoobril 1918 Budapestis Austria-Ungari kompromissi, pärast mida kuulutati 16. novembril välja Ungari Demokraatlik Vabariik. Siiski ei loobunud kuningas Károly IV kunagi troonist ja taastatud Ungari kuningriiki valitses aastatel 1920-1944 regendina Miklós Horthy.
Smitten

Smitten oli aadlisuguvõsa. 
Suguvõsast on teada Jonas Smitt, kes 1660 tuli Rootsi kuberneri Sparre saatjana Riiasse. 1684 sai Jonas Rootsi riigilt aadlitiili nimega von Smitten. Jonase poeg Erich Johann oli Pärnumaal Penuja mõisa omanik. Jonase pojapoeg oli Arbavere mõisnik Eberhard Gustav. Ebehard Gustavi poeg oli Erich Gustav, kes oli Harjumaal Ohekatku mõisa omanik.
Suguvõsa kanti 1802 Eestimaa rüütelkonna aadlimatriklisse.
The Blue Caps

The Blue Caps oli rock'n'roll'i laulja Gene Vincenti taustaansambel kuni 1958. aastani, mil Vincentil tekkisid probleemid maksude maksmisega ja bändile tasumisele ning lisaks müüs ta maha bändi varustuse, mis lõpetas nende koostöö.